Anexa 2 la Protocolul de Colaborare

GHID

PRIVIND ACTIVITATEA DE ÎNTREȚINERE SPAȚII VERZI

în vederea punerii în aplicare a proiectului municipalității constănțene

 „ Adoptă un spațiu verde!"

**Art.I** - (1) Prezentul ghid stabilește condițiile în care se desfășoară activitatea de întreținere si/sau amenajare a zonelor verzi ce fac obiectul Protocolului de colaborare , în temeiul :

* Legii nr.24/2007 privind reglementarea și administrarea spațiilor verzi din intravilanul localităților, cu modificările și completările ulterioare;
* OUG nr. 195/2005 privind protecția mediului, cu modificările și completările ulterioare;
* OG nr. 71/2002 privind organizarea și funcționarea serviciilor publice de administrare a domeniului public și privat de interes local, cu modificările și completările ulterioare;
* OG nr. 21/2002 privind gospodărirea localităților urbane și rurale, cu modificările și completările ulterioare;

 2) Activitatea de întreținere se va desfășura astfel încât zona verde să îndeplinească funcțiile pentru care a fost creată :

* Funcția ecologică, prin care se va realiza climatul normal, combaterea poluării fonice și a aerului, ameliorarea compoziției chimice a solului și aerului;
* Funcția estetică.

**Art.2.** Zona verde ce face obiectul prezentului ghid reprezintă domeniul public al Municipiului Constanța.

**Art.3.** Activitatea de întreținere (inclusiv amenajare) a suprafețelor verzi se va realiza conform procedurilor tehnice de execuție din prezentul ghid și va fi monitorizată de către o Comisie constituită la nivelulU.A.T. MUNICIPIUL CONSTANȚA, care va avea următoarele atribuții:

1. Va analiza solicitările venite din partea agentului economic/asociației/ fundației/instituției/persoană fizică/ong-ului/;
2. Se va deplasa în teren în vederea identificării amplasamentului ce va face obiectul Protocolului de colaborare;
3. Va întocmi un plan general de intervenție privind modul de gestionare și întreținere corespunzătoare a acestora cu activitățile specifice fiecărui sezon (plantări, greblări, toaletări arbori, arbuști , etc), în funcție de amenajarea existentă a aplasamentului solicitat, pe care îl va pune la dispoziția beneficiarului.
4. În situația în care amplasamentul solicitat este amenajat de U.A.T. MUNICIPIUL CONSTANȚA, Partenerul nu va avea obligația elaborării unui plan de amenajare, iar pentru amplasamentul neamenajat, Partenerul va avea obligația elaborării unui plan de amenajare - aprobat în prealabil de comisia constituită.
5. Va monitoriza activitatea de amenajare și întreținere;
6. Va verifica stadiul de realizare a lucrărilor specifice precum și modul în care este satisfăcut interesul public;

**Art.4.** **Procedura privind depunere și înregistrarea cererilor cu privire la adoptarea unui spațiu verde în Municipiul Constanța cuprinde următoarele etape:**

* Solicitanții se vor adresa în scris printr-o cerere adresată domnului Primar al Municipiului Constanța, care va fi depusă la registratura Primăriei Municipiului Constanța sau prin metodele electronice puse la dispoziție pe site-ul oficial al Primăriei Municipiului Constanța;
* Solicitările depuse vor fi transmise către Comisia constituită în acest sens la nivelul UAT Constanța;
* După parcurgerea celor prevazute la art. 3, lit. a, b și c din prezentul Ghid, se va proceda la semnarea de către ambele părți a Protocolului de Colaborare privind adoptarea unui spațiu verde in Municipiul Constanța.

**Lucrările de întreținere și amenajare a spațiului verde public constau în:**

1. Salubrizarea suprafețelor gazonate și a căilor de circulație

Art. 5. Descrierea activității

Activitatea de salubrizare pe suprafețele verzi se desfășoară în scopul aducerii domeniului public în stare de curățenie.

Această activitate presupune următorul ciclu de operații:

* adunarea, colectarea deșeurilor de pe întreaga suprafața a zonei verzi , deseurile rezultate urmând a fi transportate în baza unui contract de transport deșeuri încheiat cu operatorul licențiat în activitatea de salubritate.
* activitatea se desfășoară cu o frecvență stabilită în programul anual de lucrări, pe întreaga perioada a anului, ziua chiar și când plouă.
1. Conservarea , protejarea și extinderea fondului vegetal existent

Art. 6. Descrierea activității

Activitatea de întreținere se desfășoară în scopul conservării fondului plantat existent (arbuști,gazon, plante florale) și al completării acestuia.

Această activitate presupune următoarele operații:

* întreținerea vegetației arbustive prin lucrări de corecție, tăieri, săparea solului, plivirea și prașitul buruienilor, udat;
* întreținerea gazonului prin lucrări de cosit, greblat de frunze si crengi, udat.

Art. 7. Condiții tehnice

( 1) - Pregătirea terenului

Lucrarea se realizează numai pe vreme uscată, pe timp de zi și constituie procesul tehnologic al lucrărilor de amenajare suprafețe cu gazon și plantașii arbustive și floricole. Constă în:

* degajarea terenului prin strângerea cu mână, sapă și greblă, în grămezi, a diferitelor materiale existente la suprafața.
* Curățarea terenului prin săpare cu sapa la adâncime de 5 cm, de iarbă și buruieni și transportul acestora cu roaba Ia marginea zonei de lucru.
* Extragerea pământului vegetal se realizează prin săparea și aruncarea pământului în depozit sau vehicul, îndepărtarea rădăcinilor , pietrelor și altor corpuri străine.Mobilizarea solului în vederea asigurării prizei cu stratul vegetal, nivelarea și sfărâmarea sumară a bulgărilor, nivelarea și mărunțirea bulgărilor cu sapa și grebla, finisarea prin greblarea repetată la metru pătrat de suprafața mobilizată.

(2) - Însămânțarea gazonului

Lucrarea se realizează începând cu luna aprilie și până la sfârșitul lunii septembrie (octombrie ), în funcție de condițiile meteorologice și constă în:

* transportul în interiorul zonei de lucru;
* semănarea prin împraștierea cu mâna sau mecanizat;
* îngropatul cu grebla de gradină;
* tasarea solului emanat cu tăvălugul.

( 3) - Udatul terenului

Lucrarea se realizează în perioada aprilie- octombrie, diferențiat în funcție de condițiile meteo, dimineața devreme si noaptea, conform graficului stabilit in programul de lucrări anuale.

Consta în:

* întinderea furtunului și racordarea la gura de apă;
* udarea și manevrarea furtunului în timpul udării;
* strângerea furtunului.
1. - Întreținerea peluzelor gazonate

Lucrarea se realizează în perioada aprilîe-septembrie, numai pe vreme uscată pentru lucrările de cosit și octombrie - noiembrie pentru lucrările de greblat și constă în:

* cosirea mecanică a gazonului și strângerea în grămezi, cu grebla, în zona de lucru;
* plivirea buruienilor de pe peluze și depozitarea lor la marginea zonei de lucru, în grămezi;
* căratul buruienilor;
* adunarea frunzelor cu grebla și depozitarea la marginea zonei de lucru în grămezi;
* transportul frunzelor și al ierbii.
1. - Întreținerea plantelor florale și arbustive

Lucrarea se realizează în perioada martie -octombrie, cu o frecventa stabilită în programul de lucrări anual, și constă în:

* plivirea și prășitul buruienilor, depozitarea lor la marginea zonei de lucru, în grămezi;
* căratul buruienilor;
* tăieri de corecție la arbuștii acoperitori ( dacă e cazul);
* udarea plantațiilor.
1. - Plantarea arbuștilor ornamentali și florilor perene

Lucrarea se execută primavara devreme și toamna târziu pentru materialul cu rădăcina nudă și în perioada martie-octombrie pentru cel balotat, în funcție de condițiile meteorologice și constă în:

* săparea manuală a gropilor de diferite dimensiuni, cu păstrarea structurii solului și separarea stratului de pământ vegetal;
* transportul în interiorul zonei de lucru pană la locul de plantare;
* mocirlitul rădăcinilor la foioasele fără balot;
* așezarea în groapă;
* astuparea cu pământ a gropilor de plantare;
* baterea pământului;
* executarea farfuriilor sau a mușuroaielor;
* primul udat.

Art. 8. Condiții de calitate

Zona verde se consideră salubrizată și întreținută când sunt efectuate lucrările necesare, cu o frecvență adecvată în acest scop (prevăzută în programul de prestație ), în funcție de sezon și de gradul de aglomerație urbană.

Art. 9. Verificări, recepții, garanții

Municipiul Constanta prin compartimentul de specialitate va verifica permanent modul de efectuare a prestației și va întocmi lunar rapoarte de constatare privind calitatea prestației.

Art. 10. Obligațiile părților :

**10.1. Drepturile și obligațiile UAT municipiul Constanța:**

1. UAT Constanța își asumă responsabilitatea managementului proiectului, în calitate de Beneficiar, cu următoarele activități generale:

a. Vizează programul anual de întreținere a zonelor verzi;

b. Monitorizează activitatea de amenajare și întreținere;

1. Are drept de informare nelimitată asupra operațiunilor exercitate în legătură cu terenul ce formează obiectului Protocolului privind amenajarea și/sau întreținerea spatiilor verzi publice, având acces la toate documentele privind modul de gestionare al spațiilor verzi.
2. Poate să inspecteze bunurile care fac obiectul prezentului Protocol prin intermediul Comisiei de monitorizare și coordonare în vederea implementării și dezvoltării Proiectului „Adoptă un spațiu verde!” care are obligația să verifice stadiul de realizare a lucrărilor specifice, precum și modul în care este satisfăcut interesul public.
3. Are dreptul să modifice/sa denunțe în mod unilateral prezentul Protocol privind amenajarea și/sau întreținerea spatiilor verzi publice, din motive excepționale legate de interesul național sau local.
4. Are obligația de a amplasa pe suprafața spațiului verde menționat la art. 1.3 din Protocol, a unui panou informativ din care să rezulte exclusiv identitatea PARTENERULUI ce întreține spațiul, în condițiile specificate în GHIDUL privind activitatea de întreținere spații verzi, în vederea punerii în aplicare a proiectului municipalității constănțene „Adoptă un spațiu verde!"

**10.2. Obligațiile PARTENERULUI**

1. Partenerul are dreptul de a gospodări în mod direct, pe riscul, cheltuiala și pe răspunderea sa, terenul ce face obiectul prezentului Protocol, fără a putea schimba destinația spațiilor;
2. Partenerul are obligația de amenajare în situația prevăzută la art.3 teza II, prin plantare arbuști ornamentali, plante perene, de îngrijire a pomiilor, florilor, gazonului, să asigure curățenia și întreținerea permanentă a spațiilor verzi, precum și refacerea celor degradate, conform prevederilor Ghidului privind activitatea de întreținere spații verzi, în vederea punerii în aplicare a proiectului municipalității constănțene „ Adoptă un spațiu verde!".
3. În situația prevăzută la art.3 teza I, Partenerul are obligația de îngrijire a pomiilor, florilor, gazonului, să asigure curățenia și întreținerea permanentă a spațiilor verzi, precum și refacerea celor degradate, conform prevederilor Ghidului privind activitatea de întreținere spații verzi, în vederea punerii în aplicare a proiectului municipalității constănțene „ Adoptă un spațiu verde"
4. Partenerul se obligă să permită verificarea terenului și intervențiile de orice natură de către Comisia constituită la nivelulU.A.T. MUNICIPIUL CONSTANȚA.
5. Partenerul are obligația de a folosi spațiul conform destinației, fiind total interzisă schimbarea destinației spațiului verde.
6. Partenerul trebuie să gospodărească suprafața de teren în regim de continuitate și de permanenta, evitând distrugerea, degradarea și deteriorarea acestuia;
7. Partenerul va aduce la cunoștința proprietarului orice fapte și acte care pun în pericol integritatea suprafeței ce face obiectul prezentului Protocol, de asemenea orice acte sau fapte de natură să împiedice întreținerea normală a acesteia;
8. Partenerul are obligația de a restitui spațiul verde public menționat la art. 2 din prezentul Protocol, inclusiv amenajările realizate la expirarea duratei de valabilitate a Protocolului, liber de orice sarcină, în condițiile în care a fost preluat, în caz contrar urmând să suporte contravaloarea daunelor produse;
9. Partenerul are permisiunea de a realiza și instala un sistem de irigații adaptat zonei verzi pentru care a primit acces, pe cheltuiala sa, cu obligația de predare a acestuia, la încetarea protocolului de colaborare, către U.A.T. MUNICIPIUL CONSTANȚA, pe bază de proces-verbal de predare-primire. Anterior realizării și instalării un sistem de irigații adaptat zonei verzi va identifica împreună cu proprietarul sursa de apă și va obține acordurile și avizele necesare realizării sistemului de irigații.
10. Lucrările de amenajare se execută cu material forestier și floricol, adaptat climei, provenit din pepiniere și alte plantații de arbuști decorativi care, prin proprietățile lor biologice și morfologice, au o valoare estetică și ecologică și nu afectează sănătatea populației și biosistemele existente deja în zonă.
11. Să asigure măsurile privind siguranța persoanelor care pot fi afectate de ruperile și desprinderile arborilor și elementelor acestora, ca urmare a gradului de îmbătrânire avansat sau a stării fitosanitare precare.
12. Sunt obligați să asigure drenarea apelor în exces de pe suprafața spațiilor verzi, în rețeaua de preluare a apelor pluviale.
13. În cazul arborilor ornamentali (tei, salcâm, castan, arțar, mesteacăn, stejar) plantați pe spațiile verzi din domeniul public, precum și al celor plantați în aliniamente în lungul bulevardelor și străzilor, pe terenurile din zonele urbane și rurale, este interzisă intervenția cu tăieri în coroana acestora, cu excepția lucrărilor de eliminare a ramurilor uscate sau a celor care afectează siguranța traficului pietonal și rutier, a imobilelor aflate în apropiere, precum și a celor de pe traseul rețelelor aeriene.

UAT MUNICIPIUL CONSTANȚA PARTENER

Director General DGGSP

HoriaCONSTANTINESCU

Șef Birou Legislație, Avize de Legalitate și Legile Proprietății

Liliana ADAM